Kirsten Normann Andersen (SF), 2025-12-11:
Tak for ordet, og tak til forslagsstillerne for et vigtigt forslag, som også giver anledning til en god debat, kan jeg høre.
Med jævne mellemrum får vi i Folketinget henvendelser fra faggrupper på velfærdsområderne med ønsker om, at deres uddannelse skal autoriseres.
En autorisation er både et kvalitetsstempel på et fag, men det er også en sikkerhed for de borgere, som de ansatte arbejder med.
Og det smitter af på alle.
For autoriseret sundhedspersonale kan myndigheder fratage autorisationen for ansatte, som ikke lever op til den faglighed, som deres uddannelse foreskriver.
Man får så at sige skilt fårene fra bukkene, og netop det forhold styrker også de mange, som hver eneste dag udfører deres arbejde med omhu.
Derfor er der virkelig god grund til at overveje autorisation af ansatte, som arbejder på velfærdsområder.
Farmaceuter og farmakonomer er eksempler på, hvordan flere faggrupper i højere grad bidrager til patient- og borgernære opgaver på sundhedsområderne, og det er med gode erfaringer både på sygehuse, i ældreplejen og på bosteder.
Det skal vi have meget mere af.
Derfor er vi også principielt enige i, at farmaceuter og farmakonomer, som arbejder med borgernære opgaver, skal have autorisation.
Vi har vist også allerede noget, der hedder autorisationsordning for behandlerfarmaceuter, så vidt jeg lige har kunnet orientere mig.
Jeg så dog gerne, at spørgsmålene blev håndteret i en mere samlet indstilling om autorisation til alle faggrupper, som arbejder med borger- og patientnære opgaver, sådan som Danmarksdemokraterne også var inde på.
Det er en forudsætning for mere reel tværfaglighed, at den enkelte både kan være mere bevidst om eget ansvar og egne kompetencer, men det kan også højne patientsikkerheden, når vi får garanti for, at de faggrupper, som beskæftiger sig med patient- og borgernære opgaver, har de faglige kvalifikationer og en uddannelsesmæssig blåstempling.
Jeg håber derfor på, at vi måske kan lande en beretning, som Danmarksdemokraterne også foreslog det, hvor vi får afdækket uddannelsesmæssige kvalifikationer, som skal være en forudsætning for at varetage borgernære sundhedsfaglige opgaver, men også en mere samlet indstilling, som kan give sundhedspersonalet den faglige anerkendelse, som autorisation også er.
Jeg kan godt høre på debatten her, at der kan være lidt uenigheder om, hvad den her autorisationsordning egentlig kan.
Men jeg tror faktisk, at de mennesker, der arbejder derude, og som er uddannet i fagene, er de nærmeste til at vurdere, hvornår noget i virkeligheden giver rigtig god mening, og det her er et tilbagevendende ønske fra rigtig mange faggrupper, bl.a. de to faggrupper, som er omtalt her, men også, som andre har sagt, ambulancebehandlere, social- og sundhedshjælpere og for så vidt også pædagoger, som arbejder med sundhedsfaglige opgaver, f.eks. medicinhåndtering på bosteder, hvor vi jo har set eksempler på mange fejl.
Jeg er enig med ordføreren fra Danmarksdemokraterne i, at udviklingen på sundhedsområdet går hurtigt lige nu, særlig set i lyset af at vi også er ved at vedtage en ny struktur.
Vi mangler sundhedspersonale mange steder og er nødt til at arbejde på tværs og tværfagligt.
Men jeg mangler også en plan og økonomi i forslaget her og håber derfor også på, at vi i udvalget kan drøfte det her nærmere og måske lande en beretning, så vi også kan få en mere helhedsorienteret indsats på hele det spørgsmål, der handler om autorisationen til sundhedspersonale, som ikke har det i dag.
Tak for ordet.